Aftreegeld: Goedkoop is nie altyd beter nie | Netwerk24
Aftreegeld: Goedkoop is nie altyd beter nie
Deur Vida Booysen 08 Augustus 2018 05:00
’n Goeie kombinasie van aktiewe en passiewe fondse kan ’n belegger help om goeie opbrengste teen billike koste te behaal.
Rocco Carr van Glacier van Sanlam in Bloemfontein.
Só sê Rocco Carr, bestuurder van sakeontwikkeling by Glacier van Sanlam.
Hy is een van die deelnemers aan Volksblad, Jenwil BlueStar Finansiële Adviesdienste, Sanlam en Radio Rosestad se gratis Aftreekongres op 16 Augustus in Bloemfontein.
Carr sê daar is deesdae ’n veldtog om die koste van beleggingsportefeuljes af te bring.
“In beginsel maak dit sin, maar sommige mense is so obsessief om belasting te bespaar dat hulle eerder swak beleggings sal doen.”
Om dieselfde rede sal baie beleggers hulle bes doen om ’n beleggingsadviseur te vermy omdat hulle nie gelde wil betaal nie.
Die gevolg van sulke besluite is dikwels dat beleggers foute maak wat veel duurder is as die koste wat hulle sou betaal aan fooie omdat goedkoper fondse nie noodwendig lei tot beter prestasie nie.
“Die waarde van advies is nie noodwendig onmiddellik sigbaar nie en soms neem dit tyd om werklik die vrugte te pluk.”
Carr sê daar word al hoe meer na passiewe fondse gekyk wat sekere indekse naboots, en dit teen ’n baie lae koste.
“Die beginsel maak natuurlik sin, want as ek twee mediumrisiko-fondse het wat presies dieselfde prestasie lewer, dan sal die een met die laagste koste mos beter presteer.”
Van die modelle wat in hierdie fondse gevolg word, is nie meer net die gewone indeksfondse nie, maar sluit mengsels van verskillende style en batetoewysings in.
Dit laat vrae ontstaan of aktiewe fondsbestuur, wat gewoonlik redelik duur is, enigsins waarde kan toevoeg en of die goedkoper fondse wel hierdie verskil in koste by die belegger se opbrengs voeg.
“Gegewe die tydperk van swak prestasie die afgelope drie jaar, maak dit op die oog af sin dat laer koste waarskynlik op beter opbrengs ná koste sal uitloop.”
Die kwessie is egter nie so eenvoudig nie.
Die duurste passiewe fonds het ’n totale kosteverhouding (TKV), van 0,61% gehad, teenoor die duurste aktiewe fonds se TKV van 2,05%. Die gemiddelde TKV van die goedkoop fondse was 0,57% teenoor die duurder fondse se gemiddelde van 1,52%, byna 1 persentasiepunt per jaar duurder.
Indien daar egter na die gemiddelde opbrengste ná koste oor twee, drie en vier jaar gekyk word, presteer die duurder fondse gemiddeld voortdurend beter as die pakket van goedkoper fondse.
Indien al die fondse in volgorde van prestasie geplaas word, is die beste posisie wat een van die goedkoper fondse oor al die termyne behaal het, slegs ’n vierde plek. Dit beteken dat die topdrie elke keer een van die duurder fondse was.
Indien die twee pakkette se gemiddelde opbrengssyfers vergelyk word, presteer die duurder pakket deurlopend beter as die goedkoper pakket. Verder sou die duurder pakket se gemiddelde opbrengs oor elk van die tydperke van twee, drie en vier jaar beter wees as die fonds wat vyfde was.
Dit beteken slegs een van die goedkoper fondse sou in jaar twee beter vaar as die duurder pakket se gemiddelde.
“Hierdie opbrengste is almal ná alle fondskoste, dus is daar nie ’n regstreekse verband tussen fondsgelde en opbrengs nie. Beleggers moet dit in ag neem wanneer portefeuljes saamgestel word.”
Carr beklemtoon egter dat goedkoper fondse steeds oorweeg moet word, veral ter wille van diversifikasie. “Daar moet gefokus word op die korrekte samestelling van ’n portefeulje met die regte risikoprofiel en batetoewysing eerder as om so goedkoop moontlik te wil belê.”
Toegang is gratis, maar besprekings is noodsaaklik. Bel Caren Eigelaar van Jenwil BlueStar by 051 447 0463 of stuur ’n e-pos na office@jenwil.co.za om te bespreek.
Meer oor: Sanlam | Aftrede | Beursverhandelde Produkte | Aftreebeplanning
Gold Mining 1596,13 (-43)
Top 40 49827,55 (-64756)
All Share 56145,66 (-70401)
Resource 10 46663,22 (-44810)
Financial and Industrial 30 73055,32 (-105234)
ZAR/AUD 10,13 (1)
ZAR/EUR 16,19 (8)
ZAR/GBP 18,62 (19)
ZAR/USD 14,24 (2)
Gold 1309,68 (608)
Palladium 1604,61 (1156)
Platinum 867,78 (1063)
Silver 15,45 (15)